ЩIыхьым и дамыгъэхэр ират
Хэку зауэшхуэм ТекIуэныгъэ къызэрыщытхьрэ илъэс 68-рэ зэрырикъум ирихьэлIэу Украинэр хуит къегъэ-щIыжыным хэта ветеранхэм я пшыхь Налшык къалэ щекIуэкIащ. Абы жэрдэмщIакIуэ хуэхъуащ «Днипро» лъэпкъ щэнхабзэ центрыр. Ар даIыгъащ КъБР-м ХъыбарегъащIэ IэнатIэхэмкIэ, дин, жылагъуэ зэгухьэныгъэхэмкIэ и министерствэм, КъБР-м ЩэнхабзэмкIэ и фондым.
Зауэм хэта ветеран 20-м а пщыхьэщхьэм иратащ «Украинэр фашист зэрыпхъуакIуэхэм къызэрыIэщIагъэкIыжрэ илъэс 68-рэ ирокъу» фэеплъ медалхэр.
Украинэм и Консульствэ нэхъыщхьэу Дон Iус Ростов щыIэм «Днипро» центрымрэ КъБР-м и Ветеранхэм я зэгухьэныгъэхэмрэ медаль 60 къаритащ, зыхуафэщэхэм иратыжын папщIэ. Пшыхьым щагуэша 20-м нэмыщI, адрей 40-р КъБР-м щыщ зауэлI хахуэхэм накъыгъэм и 9 хъуху Iэрагъэхьэжынущ.
ГуфIэгъуэ зэхыхьэм кърихьэлIа ветеранхэм псалъэ гуапэхэмкIэ зыхуагъэзащ ЩэнхабзэмкIэ фондым и унафэщI Вэрокъуэ Владимир, КъБР-м хъыбарегъащIэ IэнатIэхэмкIэ, дин, жылагъуэ зэгухьэныгъэхэмкIэ и министрым и къуэдзэ Гергоков Жамболэт, Ветеранхэм я къалэ советым и тхьэмадэ Абдуллаев Мустэфа, «Урысей зэкъуэт» партым и Къэбэрдей-Балъкъэр щIыналъэ къудамэм и ГъэзэщIакIуэ гупым и унафэщI Канунниковэ Татьянэ сымэ, нэгъуэщIхэми.
Ветеранхэм я щIыхькIэ къызэрагъэпэща пшыхьыр ягъэдэхащ Налшык къалэ дэт курыт школ №19-м и еджакIуэ цIыкIухэр къызэджа усэхэм, лъэпкъ, зауэ уэрэдхэр жызыIа украин ансамблым.
Пщыгъуэш Iэсият.
